Na parlamentarnim izborima održanima u nedjelju 8. studenog HDZ-ova koalicija u deset izbornih jedinica dobila je 746.294 glasova, a SDP-ova koalicija 742.653 glasova. Razlika je 3641 glasova u korist HDZ-a. Ako tome pribrojimo i glasove koje je HDZ-ova koalicija dobila u dijaspori, razlika se povećava na 28.085 u korist HDZ-a.

Brojke su to koje govore u prilog tezi da je HDZ doista relativni pobjednik ovih izbora. No, to nisu i jedine brojke koje treba uzeti u obzir. U deset izbornih jedinica dva velika koalicijska bloka su sasvim izjednačena – svakom je pripala pobjeda u po pet izbornih jedinica. SDP-ova koalicija bolji rezultat je ostvarila u I., III., VI., VII. i VIII. izbornoj jedinici, dok je HDZ-ova koalicija najveći broj glasova dobila u II., IV., V., IX. i X. izbornoj jedinici.

Ravnomjerna je i podjela mandata – 56 prema 56. Kad se HDZ-ovoj koaliciji pridodaju još tri mandata dijaspore, ispada da je rezultat 59 prema 56.

Tko je pobijedio? Ovisi o tome tko računa

Članovi koalicije Hrvatska raste svom rezultatu, međutim, pribrajaju i mandate određenih manjinskih zastupnika. Ne može im se osporiti da za to imaju valjanje razloge. Zastupnik češke i slovačke manjine Vladimir Bilek, koji je osvojio 1598 glasova, aktivni je član HNS-a. Zastupnik romske manjine Veljko Kajtazi, koji je osvojio 1913 glasova, u zadnjem sazivu Sabora bio je član kluba zastupnika HNS-a. Predstavnik mađarske manjine Šandor Juhas, koji je osvojio 2217 glasova, SDP-ov je zastupnik u gradskom vijeću Belog Manastira.

Ako SDP-ovoj koaliciji pribrojimo i njihovih 5728 glasova, ispada da se razlika smanjila na 22.357 u korist HDZ-ove koalicije. No, istovremeno su se dvije stranke opet izjednačile po broju mandata, na 59 prema 59.

Lideri koalicije Hrvatska raste svom su izbornom rezultatu skloni pribrojiti i 42.193 glasova birača IDS-a, stranke s kojom su navodno već dogovorili postizbornu suradnju (HRT). Odnos snaga u tom slučaju se drastično mijenja pa ispada da je SDP-ov blok osvojio 19.836 glasova i tri saborska mandata više nego HDZ-ova koalicija – 62 prema 59.

U tom slučaju SDP-ovom bloku trebalo bi pribrojiti i 1594 glasova koje je osvojio zastupnik talijanske manjine Furio Radin, a koji je u prošlom sazivu Sabora bio dio IDS-ovog kluba zastupnika. Razlika u mandatima u tom slučaju povećava se na 63 prema 59 u korist SDP-ove koalicije, koja u tom slučaju ima i 21.430 glasova više nego HDZ-ov blok.

Relativno pitanje relativnog pobjednika

Pitanje relativnog pobjednika izbora, promatrano iz ove perspektive, sasvim je – relativno. A u konačnici i potpuno nebitno. Jer, bez obzira koliko iz HDZ-a ponavljali da će predsjednica Kolinda Grabar Kitarović mandat za sastavljanje vlasti povjeriti Tomislavu Karamarku (Novi list) kao relativnom pobjedniku izbora, Ustav RH i dalje ih demantira.

Predsjednica RH, prema članku 98. Ustava, “povjerava mandat za sastavljanje Vlade osobi koja, na temelju raspodjele zastupničkih mjesta u Hrvatskom saboru i obavljanja konzultacija, uživa povjerenje većine svih zastupnika”. Iz Ureda predsjednice najavljeno je da će konzultacije započeti nakon što od DIP-a dobiju službene i konačne rezultate izbora (Hina).

I tako dolazimo do situacije u kojoj praksa demantira brojke, a gdje ispada da je pravi pobjednik izbora zapravo MOST nezavisnih lista. Bez njihovih 19 saborskih zastupnika, koje su izborili zahvaljujući 302.327 osvojenih glasova (443.967 manje nego HDZ-ova, a 440.326 manje nego SDP-ova koalicija) neće biti moguće sastaviti vladu.

Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka.